Peperduur brandweerstasie al jare lank ongebruikDie gebou is intussen beskadig en daar is geen sekuriteit nie. (Foto: Verskaf) Die Mmamahabane-brandweerstasie wat ten duurste langs die N1 in die Vrystaat opgerig is, word al bykans ses jaar lank nie bedryf nie. Dié brandweerstasie is in die Matjhabeng-munisipaliteit geleë en moet gemeenskappe van onder meer Welkom, Allanridge, Hennenman, Odendaalsrus, Ventersburg en Virginia in tye van nood kan bystaan. Gevolglik moet inwoners en boere dikwels self inspring wanneer geboue hier brand. Volgens Armand Cloete, VF Plus-raadslid, is die brandweerstasie in 2015 ingehuldig en het dit R14 miljoen gekos om op te rig. Foto’s wys egter dat die gebou dolleeg staan met geen teken van personeel of brandweertoerusting nie. “Hoekom dit nie in werking is nie, weet nugter alleen. Dit is reeds ses jaar en daar is geen teken van brandweerdienste nie. Die brandweerstasie sou glo ook as opleidingsentrum gebruik word.” Die munisipaliteit het in Julie 2019 aangekondig dat die brandweerstasie “binnekort sou heropen”, maar dit het helaas nooit gebeur nie. “Later was daar sprake dat die Vrystaatse departement van gesondheid moontlik die gebou as ŉ nooddienssentrum sou gebruik het. Dit het ook nie gebeur nie,” het Cloete gesê. Die gebou is intussen beskadig en tydens Cloete se onlangse besoek aan die perseel was daar ook geen sekerheidsdiens nie. “Dit is ŉ bewys dat die ANC nie eens die basiese dienste op distriksvlak kan verseker nie,” het Cloete gesê. Johan Terblanche, voorsitter van die AfriForum-tak in Welkom, het gesê dat die brandweerstasie juis op ŉ strategiese plek (reg langs die N1) opgerig is sodat hulp vinniger aan die omliggende gebiede verleen kan word – ook wanneer daar ongelukke op die snelweg plaasvind. Volgens Terblanche is daar boonop net een brandweertrok en een brandbestrydingsbakkie in die hele munisipaliteit. “Die brandweerstasies in Hennenman en Virginia is ook heeltemal vervalle. Daar is nie genoeg personeel óf toerusting om brande te bestry nie,” het Terblanche gesê. Dít beteken dat inwoners dikwels aan hul eie genade oorgelaat is wanneer brande uitbreek. “Baie huise het al afgebrand omdat daar nie voldoende brandweerdienste is nie,” het Terblanche gesê. Volgens hom word brande wat uitbreek dikwels ook die verantwoordelikheid van die Goudveld Brandbeskermingsvereniging wat hoofsaaklik deur boere bedryf word. “Boere is opgelei om veldbrande te bestry – nie huisbrande nie. Hulle het nie die nodige toerusting om dít ook te doen nie.” Verder kon die munisipaliteit glo ook nog nooit goedgekeurde rampbestuurplanne verskaf nie. “Ons sit met ŉ baie groot probleem,” het Terblanche gesê. Die munisipaliteit het nog nie op Maroela Media se navrae gereageer nie.